กรมอนามัย แนะแฟนบอลทำ 4 ข้อ เพื่อฟิตร่างกายให้พร้อมเชียร์บอลโลกอย่างมีสุขภาพดี
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากตารางการแข่งขันฟุตบอลโลก 2022 ซึ่งจัดที่ประเทศกาตาร์ ทำให้ช่วงเวลาถ่ายทอดสดตรงกับช่วงกลางคืนของประเทศไทย โดยเฉพาะคู่ดึกที่เริ่มแข่งขันเวลา 23.00 น จบเวลาประมาณ 01.30 น. และคู่สุดท้ายเริ่ม เวลา 02.00 น. ของอีกวัน ส่งผลให้บรรดาแฟนบอลไทยต้องอดนอนเพื่อรับชมการแข่งขัน กรมอนามัย แนะนำการดูแลตัวเองง่ายๆ 4 ข้อคือ  นอน นอนให้พอ เหมาะสมตามวัย โดยกลุ่มวัยรุ่น อายุ 14-17 ปี ควรนอนวันละ 8-10 ชั่วโมง กลุ่มผู้ใหญ่ อายุ 18-59 ปี ควรนอนวันละ 7-9 ชั่วโมง และผู้สูงอายุ 60 ปีขึ้นไป ควรนอนวันละ 7-8 ชั่วโมง และควรวางแผนการนอนหลับให้ดี โดยเฉพาะคู่ดึก ควรนอนพักผ่อนตั้งแต่หัวค่ำ แล้วตั้งนาฬิกาปลุกเพื่อตื่นมาลุ้นคู่ดึก ดีกว่าการตั้งตารอการแข่งขัน และควรหาโอกาสงีบในช่วงบ่าย ช่วงสั้นๆ ประมาณ 15 – 20 นาที  ดื่มน้ำเปล่า มีส่วนช่วยในการทำงานของทุกระบบในร่างกาย รู้สึกสดชื่น ช่วยสร้างความสมดุลให้ร่างกายเป็นปกติ หลีกเลี่ยงเครื่องดื่มแอลกอฮอล์และคาเฟอีน ซึ่งรวมไปถึงน้ำอัดลม หรือช็อกโกแลตด้วย เพราะจะทำให้รบกวนการนอนหลับ และควรมีกิจกรรมทางกายที่เพียงพอ โดยการออกกำลังกาย ประมาณวันละ 30 – 60 นาที 3 – 5 วันต่อสัปดาห์ จะช่วยเพิ่มประสิทธิภาพของระบบหายใจ การไหลเวียนของเลือด หรือการทำงานของหัวใจและปอดดีขึ้น ให้ร่างกายแข็งแรงพร้อมเชียร์บอลโลกตลอดการแข่งขัน